Oficiālais Vēstnesis L 264 , 07/11/1995 Lpp. 0035 - 0036



Komisijas Lēmums (1995. gada 23. oktobris), ar ko nosaka īpašus nosacījumus dzīvu Korejas Republikas izcelsmes gliemeņu, adatādaiņu, tunikātu un jūras gliemežu ievešanai (Dokuments attiecas uz EEZ) (95/453/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/492/EEK ar ko nosaka veselības nosacījumus dzīvu gliemeņu ieguvei un laišanai tirgū [1], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, jo īpaši tās 9. panta 3. punkta b) apakšpunktu, tā kā saskaņā ar Korejas Republikas tiesību aktiem Lauksaimniecības, mežsaimniecības un zivsaimniecības ministrijas Nacionālās Zivsaimniecības administrācijas Nacionālā Zivsaimniecības produktu inspekcijas stacija (NFPIS) ir atbildīga par dzīvu gliemeņu, adatādaiņu, tunikātu un jūras gliemežu veselības pārbaudēm un par ražošanas higiēnas un sanitāro apstākļu uzraudzību; tā kā ar tiem pašiem tiesību aktiem NFPIS var atļaut vai aizliegt ievākt gliemenes, adatādaiņus, tunikātus un jūras gliemežus no dažām zonām; tā kā NFPIS un tās laboratorijas spēj efektīvi pārbaudīt Korejas Republikā spēkā esošo tiesību aktu piemērošanu; tā kā Korejas Republikas kompetentās iestādes ir apņēmušās regulāri un ātri ziņot Komisijai datus par toksīnus saturoša planktona atrašanos ievākšanas zonās; tā kā Korejas Republikas kompetentās iestādes ir sniegušas oficiālus apliecinājumus par Direktīvas 91/492/EEK pielikuma V nodaļā noteikto prasību izpildi un par tādu prasību izpildi, kas ir līdzvērtīgas minētajā direktīvā noteiktajām prasībām par ieguves un izklāšanas teritoriju klasifikāciju, nosūtīšanas un attīrīšanas centru apstiprināšanu, sabiedrības veselības kontroli un ieguves uzraudzību; tā kā par jebkurām iespējamām izmaiņām ievākšanas zonās jāziņo Kopienai; tā kā Korejas Republika ir tiesīga uz iekļaušanu to trešo valstu sarakstā, kas atbilst līdzvērtības nosacījumiem, kuri minēti Direktīvas 91/492/EEK 9. panta 3. punkta a) apakšpunktā; tā kā Korejas Republika vēlas izvest uz Kopienu saldētas vai pārstrādātas gliemenes, adatādaiņus, tunikātus un jūras gliemežus; tā kā tādēļ saskaņā ar Direktīvas 91/492/EEK 9. panta 3. punkta b) apakšpunkta ii) daļu jānorāda ieguves teritorijas, no kurām var ievākt un izvest uz Kopienu gliemenes, adatādaiņus, tunikātus un jūras gliemežus; tā kā tiek piemēroti īpaši ievešanas nosacījumi, neierobežojot lēmumus, kas pieņemti saskaņā ar Padomes 1991. gada 28. janvāra Direktīvu 91/67/EEK par dzīvnieku veselības prasībām, kas reglamentē akvakultūras dzīvnieku un produktu laišanu tirgū [2], kurā jaunākie grozījumi izdarīti ar Austrijas, Somijas un Zviedrijas Pievienošanās aktu; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Lauksaimniecības, mežsaimniecības un zivsaimniecības ministrijas Nacionālās Zvejniecības administrācijas Nacionālā Zivsaimniecības produktu inspekcijas stacija (NFPIS) ir kompetentā iestāde Korejas Republikā, kas pārbauda un apliecina, ka dzīvas gliemenes, adatādaiņi, tunikāti un jūras gliemeži atbilst Direktīvas 91/492/EEK prasībām. 2. pants Dzīvu Korejas Republikas izcelsmes gliemeņu, adatādaiņu, tunikātu un jūras gliemežu, kas paredzēti lietošanai pārtikā, izcelsmei jābūt atzītās ieguves teritorijās, kas uzskaitītas šā lēmuma pielikumā. 3. pants Šis lēmums ir adresēts dalībvalstīm. Briselē, 1995. gada 23. oktobrī Komisijas vārdā — Komisijas loceklis Franz Fischler [1] OV L 268, 24.09.1991., 1. lpp. [2] OV L 46, 19.02.1991., 1. lpp. -------------------------------------------------- PIELIKUMS IEGUVES TERITORIJAS, KAS ATBILST DIREKTĪVAS 91/492/EEK I PIELIKUMA 1. PUNKTA a) APAKŠPUNKTA PRASĪBĀM Ģeogrāfiskās robežas | Kods | Hansando Kojeman | 1 | Charanman Saryangdo | 2 | Mirukto | 3 | Kamakman | 4 | --------------------------------------------------